Manu Tenorio fa una parada a Sagunt dins de la seua gira 2023
29 de març 2023

![](/media/smjghj1c/img_3934-c-jpg.jpg?width=850&height=560.9234234234234)

La Delegació de Cultura de l'Ajuntament de Sagunt presenta la programació trimestral de primavera 2023 entre la qual destaca un concert de Manu Tenorio (6 de maig), un nou cicle del piano de Begoña i la representació teatral _Decadència_. També compta amb diferents xarrades literàries amb escriptors, 6 pel·lícules, obres de teatre, concerts i una rica varietat d'exposicions.

La regidora de Cultura, Asun Moll, explica: «**Ja tenim ací la programació cultural de la primavera 2023 que continua en la mateixa línia que hem tingut fins ara d'espectacles en castellà, en valencià, tant a Sagunt com al Port**». Moll destaca la col·laboració que durant l'exercici 2022 ha fet el departament de Cultura amb Russafa Escènica, que és un cicle d'obres breus de teatre on «**la gent es prepara un tipus de concurs**» i Sagunt ha sigut seu classificadora per dur a terme el projecte i secundar-lo.  
  
**Llibres**  
  
Esta primavera es podrà gaudir de 3 trobades dins del cicle Diàlegs de llibres, que està organitzat pels departaments de Cultura i d'Arxiu i Biblioteques. Els autors són Lola Mascarell, Martí Domínguez i Elia Barceló.

**Cinema**  
  
La proposta cinematogràfica d’este trimestre conté 6 pel·lícules, comèdies britàniques que es projectaran en diumenge, en el Centre Cultural Mario Monreal i són aptes per a tots els públics: _L'anglés que va pujar un pujol, però va baixar una muntanya, La importància de dir-se Ernesto, El sentit de la vida, Full Monty, Un peix anomenat Wanda,_ i _Ràdio Encoberta_.

**Teatre**  
  
Entre les obres de teatre programades per a estos mesos de primavera destaca la tragèdia _Decadencia_, en la qual actuaran els coneguts Pedro Casablanc i Maru Valdivielso el 28 d'abril a la Casa Municipal de Cultura (c/ Progrés, 9). Començarà a les 20.30 amb una duració de 90 minuts i el preu de l'entrada és 9 euros. En total es representaran nou obres entre la Casa Municipal de Cultura i el Centre Cultural Mario Monreal, entre les quals es troben comèdies, tragèdies i danses, entre altres, com _Greenpiss_, d’Yllana, i _De fora vindrem_, de Purna Teatre.

![](/media/h35puzi1/decadencia-c2.jpg?width=850&height=561.8806306306307)

**Música**  
  
Manu Tenorio és la gran cara coneguda que ressalta en esta programació primaveral. Delitarà el públic durant 90 minuts amb un concert en el marc de la seua gira 2023 _Música melódica_, el 6 de maig a les 20 hores, a l'Auditori Joaquín Rodrigo (plaça Cronista Chabret, 6). El preu de l'entrada és de 9 euros.

  
Una altra cita musical és el cicle ‘El piano del Teatre de Begoña’, que consta de tres concerts gratuïts, que tindran lloc el 19 i 29 de maig i el 9 de juny i seran interpretats pels pianistes Raúl Arias i Hilario Segovia, Luis Agius i Pablo García-Berlanga respectivament.  
  
També destaca el Quartet de Zagreb, que porta a la Casa Municipal de Cultura música clàssica de Turina, Beethoven i Dvorak, també forma part de la programació d’estos mesos, així com cinc concerts més.

![](/media/i2yhd1yy/manu-tenorio-c3.jpg?width=850&height=561.8806306306307)

**Exposicions**  
  
Les diverses exposicions que es mostraran estos mesos en el Mario Monreal i a la Casa Municipal de Cultura són, d'una banda, _La vida es sueño,_ de Grupo Fotográfico Arse; _Belleza étnica,_ de María Pilar Fernández;  _Naturaleza y vida en marco_, de Curs de Pintura UP; _Prietas las filas_, del Museu Valencià d’Etnologia; _Mafalda y mucho más_, de Quino, i _L’art e(ix) del Clot: Textures_, de l’IES Clot del Moro.  
  
Es pot consultar la programació completa en: [https://aytosagunto.es/media/awfbytl3/agenda-primavera-sagunt-2023ok.pdf](https://aytosagunto.es/media/awfbytl3/agenda-primavera-sagunt-2023ok.pdf)

*   [](http://www.facebook.com/sharer.php?u=https://aytosagunto.es/va/actualitat/manu-tenorio-fa-una-parada-a-sagunt-dins-de-la-seua-gira-2023/ "Facebook")
*   [](http://twitter.com/share?url=https://aytosagunto.es/va/actualitat/manu-tenorio-fa-una-parada-a-sagunt-dins-de-la-seua-gira-2023/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/manu-tenorio-fa-una-parada-a-sagunt-dins-de-la-seua-gira-2023/ "Linked In")
*   [](mailto:?body=https://aytosagunto.es/va/actualitat/manu-tenorio-fa-una-parada-a-sagunt-dins-de-la-seua-gira-2023/)